“สหรัฐ” ชี้ GDP ไตรมาส 1-2 หดตัว ส่อเศรษฐกิจถดถอย
“กระทรวงพาณิชย์สหรัฐ” เปิดตัวเลข GDP ไตรมาส 2/65 หดตัว 0.6% หลังจากหดตัว 1.6% ในไตรมาส 1/65 โดยเศรษฐกิจหดตัวสองไตรมาสติดกัน ส่งผลให้สหรัฐเข้าสู่ภาวะถดถอยทางเทคนิค
“กระทรวงพาณิชย์สหรัฐ” เปิดตัวเลข GDP ไตรมาส 2/65 หดตัว 0.6% หลังจากหดตัว 1.6% ในไตรมาส 1/65 โดยเศรษฐกิจหดตัวสองไตรมาสติด ส่งผลให้สหรัฐเข้าสู่ภาวะถดถอยทางเทคนิค
29 ก.ย. 2565

ผู้สื่อข่าวรายงานว่า กระทรวงพาณิชย์สหรัฐเปิดเผยตัวเลขประมาณการครั้งที่ 2 สำหรับผลิตภัณฑ์มวลรวมภายในประเทศ (GDP) ประจำไตรมาส 2/2565 ในวันนี้ โดยระบุว่าเศรษฐกิจสหรัฐหดตัว 0.6% หลังจากหดตัว 1.6% ในไตรมาส 1/2565 ก่อนหน้านี้ กระทรวงพาณิชย์สหรัฐเปิดเผยตัวเลขประมาณการครั้งที่ 1 ระบุว่า GDP หดตัว 0.9% ในไตรมาส 2/2565 การที่เศรษฐกิจหดตัว 2 ไตรมาสติดต่อกัน ทำให้สหรัฐเข้าสู่ภาวะถดถอยทางเทคนิค
อย่างไรก็ดี นายเจอโรม พาวเวล ประธานธนาคารกลางสหรัฐ (เฟด) ยืนยันว่าเขาไม่คิดว่าเศรษฐกิจสหรัฐเข้าสู่ภาวะถดถอย เนื่องจากหลายภาคส่วนในระบบเศรษฐกิจยังคงมีความแข็งแกร่ง ซึ่งรวมถึงตลาดแรงงาน
โดยที่ผ่านมา สำนักงานวิจัยเศรษฐกิจแห่งชาติสหรัฐ (NBER) ถือเป็นหน่วยงานที่จะตัดสินเกี่ยวกับการขยายตัวหรือการถดถอยของเศรษฐกิจสหรัฐ โดยจะมีการพิจารณาจากหลายปัจจัย ได้แก่ การจ้างงาน, การบริโภค, การผลิตในภาคอุตสาหกรรม, และรายได้ส่วนบุคคล ก่อนที่จะทำการประกาศอย่างเป็นทางการ